CELEX: 52019PC0283
Language: hr
Date: 2019-06-21
Title: Prijedlog PROVEDBENE ODLUKE VIJEĆA kojom se Češkoj odobrava primjena općeg mehanizma prijenosa porezne obveze odstupajući od članka 193. Direktive 2006/112/EZ

EUROPSKA KOMISIJA
            Bruxelles, 21.6.2019.
            COM(2019) 283 final
            2019/0137(NLE)
            Prijedlog
            PROVEDBENE ODLUKE VIJEĆA
            kojom se Češkoj odobrava primjena općeg mehanizma prijenosa porezne obveze odstupajući od članka 193. Direktive 2006/112/EZ
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               
                  Vijeće je 20. prosinca 2018. donijelo Direktivu (EU) 2018/2057 u pogledu privremene primjene općeg mehanizma prijenosa porezne obveze („GRCM”) za transakcije iznad praga od 17 500 EUR
                     1
                  , izmjenom Direktive o PDV-u
                     2
                  .
               
               
                  To je uslijedilo nakon akcijskog plana o PDV-u
                     3
                   u kojem je Komisija najavila namjeru uvođenja konačnog sustava PDV-a za prekograničnu trgovinu među poduzećima unutar Unije
                     4
                  . Međutim, s obzirom na to da bi za uvođenje takvog konačnog sustava PDV-a trebalo nekoliko godina, do njegova uvođenja određene države članice zatražile su hitne i posebne mjere za borbu protiv kružnih prijevara
                     5
                  . Konkretno, zatražile su mogućnost primjene privremenog GRCM-a, što je nakon prijedloga Komisije o tom pitanju
                     6
                   dovelo do Direktive (EU) 2018/2057 (dalje u tekstu „Direktiva o GRCM-u”).
               
               
                  U skladu s tom direktivom države članice koje ispunjavaju određene definirane kriterije mogu podnijeti zahtjev za odobrenje primjene privremenog GRCM-a do 30. lipnja 2022. Češka je dopisima koje je Komisija zaprimila 21. siječnja 2019. i 22. ožujka 2019. zatražila takvo odobrenje i dostavila informacije kojima se dokazuje da ispunjava kriterije.
               
               
                  Ovaj prijedlog ne utječe na tekuće rasprave o konačnom sustavu PDV-a
                     7
                  . 
               
            
            
               •Razlozi i ciljevi prijedloga
            
            
               
                  Kriteriji koji se moraju ispuniti i postupak koji treba slijediti za odobrenje GRCM-a utvrđeni su u novom članku 199.c stavcima od 1. do 4. Direktive o PDV-u, umetnutom Direktivom o GRCM-u. Češka je u tom pogledu dostavila sljedeće informacije, kako je konkretno propisano u članku 199.c stavku 3.
               
            
            
               1.Detaljno obrazloženje ispunjenosti relevantnih kriterija (članak 199.c stavak 3. točka (a), u vezi sa stavkom 1. Direktive o PDV-u).
            
            
               1.1.Jaz PDV-a od najmanje pet postotnih bodova iznad medijanske vrijednosti jaza PDV-a Zajednice u 2014. na temelju završnog izvješća o jazu PDV-a od 23. kolovoza 2016.
            
            
               
                  Jaz PDV-a u Češkoj 2014. iznosio je 16,14 % ukupne porezne obveze PDV-a na temelju završnog izvješća o jazu PDV-a iz 2016., koji je Komisija objavila 23. kolovoza 2016.
                     8
                   U izvješću je ujedno navedeno da je medijanska vrijednost jaza PDV-a Europske unije (EU) iznosila 10,4 %. Stoga je jaz PDV-a u Češkoj veći od medijanske vrijednosti jaza PDV-a EUa za više od pet postotnih bodova.
               
            
            
               1.2.Razina kružnih prijevara unutar ukupnog jaza PDV-a viša od 25 % na temelju procjene učinka priložene uz zakonodavni prijedlog Direktive o GRCM-u.
            
            
               
                  Na temelju te procjene učinka
                     9
                   28 % jaza PDV-a u Češkoj uzrokovano je kružnim prijevarama. Stoga je taj kriterij ispunjen.
               
            
            
               1.3.Utvrđeno je da druge mjere kontrole i upravna suradnja u području PDV-a nisu dostatni za borbu protiv kružnih prijevara.
            
            
               
                  Prema informacijama koje je dostavila Češka, ta je država članica poduzela niz posebnih mjera kontrole radi borbe protiv prijevara povezanih s PDV-om. U nastavku je naveden pregled tih mjera, zajedno s ocjenom Češke u pogledu njihova funkcioniranja i učinka. Zatim je navedena ocjena Češke u pogledu upravne suradnje s drugim državama članicama u području PDV-a. 
               
            
            
               1.3.1.Primjena sektorskog mehanizma prijenosa porezne obveze
            
            
               
                  Češka je na temelju članaka 199. i 199.a Direktive o PDV-u proširila primjenu mehanizma prijenosa porezne obveze na isporuke u određenom broju sektora, uključujući: građevinske radove, osoblje za građevinske radove, nepokretnu imovinu na kojoj se dobavljač odlučio za oporezivanje, otpad i ostatke otpada, robu koja je pružena kao jamstvo i koja je isporučena radi izvršenja tog jamstva, robu za koju je primatelj dobio rezervaciju vlasništva te koja je isporučena u okviru ostvarivanja tog prava, nepokretnu imovinu u vlasništvu osobe koja je dužnik u sudskom postupku i koja je isporučena u okviru postupka prisilne prodaje, emisijske jedinice stakleničkih plinova, mobilne telefone, uređaje s integriranim krugom, plin i električnu energiju te elektroenergetske certifikate, određene telekomunikacijske usluge, igraće konzole, prijenosna računala, žitarice i određene usjeve, određene metale (uključujući plemenite metale).
               
               
                  Na temelju procjene Češke te su mjere bile vrlo djelotvorne, ali nisu spriječile premještanje prijevara na druge sektore; npr. s mobilnih telefona na druge elektroničke uređaje, sa zlata na druge metale (srebro, platina).
               
            
            
               1.3.2.Solidarna odgovornost
            
         
         
            
               
                  Češka je na temelju članka 205. Direktive o PDV-u u nizu slučajeva uvela solidarnu odgovornost za svrhe PDV-a za isporuke između poreznih obveznika. Stoga se solidarna odgovornost primjenjuje na određene isporuke mineralnih ulja i drugih proizvoda koji podliježu trošarinama. 
               
               
                  Nadalje, kupci su isto tako solidarno odgovorni za plaćanje PDV-a u vezi s bilo kojom drugom isporukom robe ili usluga ako je utvrđeno da kupac nije postupio u dobroj vjeri, posebno ako je ispunjen uvjet „testa upoznatosti”, tj. ako je kupac znao ili je trebao znati da dobavljač namjerno neće platiti PDV poreznoj upravi. Usto, postoji niz posebnih situacija u kojima se solidarna odgovornost kupca sustavno primjenjuje, na primjer ako cijena bez ikakvog očitog opravdanja odstupa od uobičajene tržišne cijene, ako se upotrebljava virtualna valuta ili ako je dobavljač nepouzdani porezni obveznik (vidjeti točku 1.3.4. u nastavku).
               
               
                  Na temelju procjene Češke ta je mjera imala preventivni učinak, ali je teško primjenjiva u složenim situacijama u lancima opskrbe, posebno ako je kupac nepostojećeg trgovca subjekt bez ikakve imovine. Nadalje, „test upoznatosti” doveo je do znatnih problema za porezna tijela jer su nacionalni sudovi presudili da je porezna uprava dužna dokazati da je kupac „znao ili je trebao znati” da dobavljač neće platiti PDV.
               
            
            
               1.3.3.Mehanizam razdvojenog plaćanja
            
            
               
                  Češka je uvela neobvezni mehanizam razdvojenog plaćanja. Njegovom primjenom kupac izravno plaća PDV poreznoj upravi, a ne dobavljaču. Time se ukida obveza kupca u pogledu cjelokupnog PDV-a koji treba platiti u okviru transakcije u slučajevima u kojima je korisnik solidarno odgovoran na temelju uvjeta utvrđenih u točki 1.3.2.
               
               
                  Češka navodi da je mjera djelotvorna, ali je njezin nedostatak što je neobvezna. Stajalište je Češke da bi uvođenje obveznog razdvojenog plaćanja bilo administrativno i financijski prezahtjevno u smislu povećanja administrativnih postupaka za plaćanja, troškova osoblja i troškova IT-a, i za trgovce i za porezna tijela. Nadalje, ako kupac ne primjenjuje mehanizam razdvojenog plaćanja ne može se pretpostaviti da su ispunjeni „uvjeti testa upoznatosti”. Nacionalni sudovi smatraju da čak i u tom slučaju porezna uprava mora dokazati da je kupac znao ili je trebao znati da je uključen u prijevaru. Usto, PDV se može vratiti samo od kupca koji nije primijenio mehanizam razdvojenog plaćanja u okviru sustava solidarne odgovornosti, u mjeri u kojoj se povrat od dobavljača pokazao neuspješnim; stoga do stvarnog povrata može doći tek nakon određenog razdoblja.
               
            
            
               1.3.4.Identifikacija nepouzdanih poreznih obveznika (za registrirane osobe)
            
            
               
                  Ako je došlo do ozbiljnog kršenja poreznih obveza, porezna uprava može na temelju određenih kriterija za poreznog obveznika utvrditi da je nepouzdan, posebno na temelju sljedećeg: ukupno dospjele neplaćene obveze PDV-a za barem tri uzastopna kalendarska mjeseca u iznosu od barem 500 000 CZK, kršenja poreznih obveza na temelju čega je porezna uprava donijela porezne prilagodbe za barem dva od šest uzastopnih poreznih razdoblja, odluke porezne uprave o odbijanju smanjenja pretporeza (ulaznog PDV-a) od barem 500 000 CZK zbog kršenja poreznih propisa, uskraćivanja odgovora na zahtjeve porezne uprave, nepodnošenja prijave PDV-a barem dva puta tijekom razdoblja od dvanaest uzastopnih kalendarskih mjeseci, dostavljanja lažnih ili nepotpunih informacija u svrhu prijave PDV-a, ili ako porezna uprava utvrdi da nije prijavljen iznos od barem 500 000 CZK izlaznog PDV-a. Informacije o nepouzdanim poreznim obveznicima objavljuju se na internetskoj stranici porezne uprave i predviđen je žalbeni postupak.
               
               
                  Češka tvrdi da mjera ima preventivni učinak, ali zahtijeva valjanu odluku porezne uprave, prije koje počinitelji već mogu počiniti prijevaru. Nadalje, mjera zapravo nije djelotvorna u prekograničnim situacijama jer nepouzdani porezni obveznik u Češkoj može i dalje upotrebljavati (važeći) PDV broj za prijevare unutar Zajednice.
               
            
            
               1.3.5.Identificiranje nepouzdanih osoba (za neregistrirane osobe)
            
            
               
                  Svrha je mjere, slično prethodnoj mjeri, utvrditi nepouzdane osobe. Međutim, u ovom slučaju mjera je usmjerena na osobe koje (još) nisu registrirane, ali su već prekršile određene obveze u vezi s PDV-om. Popis nepouzdanih osoba objavljen je na internetskim stranicama porezne uprave.
               
               
                  Ako se ta nepouzdana osoba registrira za potrebe PDV-a, ona automatski dobiva status nepouzdanog poreznog obveznika u smislu mjere navedene u točki 1.3.4. Nadalje, ako je nepouzdani porezni obveznik odjavljen, status nepouzdane osobe se zadržava. Žalbeni postupak za povlačenje takvog statusa predviđen je na temelju uvjeta sličnih uvjetima za nepouzdane porezne obveznike.
               
               
                  Češka tvrdi da mjera ima preventivni učinak i osigurava kontinuitet između statusa nepouzdane osobe i nepouzdanog poreznog obveznika. Međutim, kao i kod poteškoća iz prethodno navedene točke 1.3.4., počinitelji prijevara mogu uspješno zaobići mjeru prije registracije i u prekograničnim situacijama.
               
            
            
               1.3.6.Dodatno izvješćivanje o PDV-u
            
            
               
                  Podaci iz dodatnog izvješćivanja o PDV-u koje su podnijeli porezni obveznici za svaki kalendarski mjesec provjeravaju se kako bi se utvrdili mogući scenariji poreznih prijevara. To je pomoglo poreznoj upravi u poboljšanju metode odabira poreznih obveznika koji će se kontrolirati.
               
               
                  Iako je taj konvencionalni alat koristan za brže otkrivanje počinitelja prijevara, Češka smatra da je dosegnuo svoje granice uzimajući u obzir ukupni kapacitet porezne uprave za kontrole.
               
            
            
               1.3.7.Zapljena
            
            
               
                  U pojedinačnim slučajevima porezna uprava može izdati naloge za zapljenu kako bi se zajamčila naplata PDV-a.
               
               
                  Prema Češkoj mjera je vrlo djelotvorna, no s obzirom na to da se primjenjuje samo u pojedinačnim situacijama ne pruža opću zaštitu zajedničkog sustava PDV-a.
               
            
            
               1.3.8.Automatska odjava iz sustava PDV-a
            
         
         
            
               
                  Ta se mjera sastoji od ukidanja PDV broja poreznog obveznika u slučaju ozbiljnih kršenja obveza u vezi s PDV-om. Mjera se primjenjuje na skupine obveznika PDV-a i na porezne obveznike čiji promet u prethodnih dvanaest kalendarskih mjeseci nije premašio 1 milijun CZK. 
               
               
                  Češka opisuje mjeru kao vrlo učinkovitu na domaćem tržištu i u pogledu prekograničnih isporuka. Međutim, s obzirom na to da se mjera može primijeniti samo nakon počinjenja prekršaja, njome se ne može u potpunosti spriječiti rizik od prijevare.
               
            
            
               1.3.9.Odbijanje prava na odbitak (ili izuzeća za isporuke unutar Zajednice) na temelju testa upoznatosti
            
            
               
                  Mjera se primjenjuje kako bi se odbilo pravo na odbitak ili pravo na primjenu izuzeća ako je stjecatelj (u prvom slučaju) ili dobavljač (u drugom slučaju) znao ili je trebao znati (test upoznatosti) da sudjeluje u transakciji povezanoj s prijevarnom utajom PDV-a. To odražava sudsku praksu Suda Europske unije kako je utvrđeno u predmetu Kittel
                     10
                  . Češka uprava služi se „dopisima o upoznatosti” kojima se poduzeća obavješćuju da bi mogla biti uključena u prijevaru. Ti su dopisi namijenjeni konkretnim primateljima (može se spomenuti sumnjivi poslovni partner) ili općeniti (obavijest općoj javnosti o postojanju posebne situacije u pogledu rizika od prijevare u Češkoj ili Europskoj uniji).
               
               
                  Međutim, prema navodima Češke, u slučaju organizirane prijevare porezna uprava u praksi teško može dokazati da je poslovni subjekt znao ili je trebao znati da je uključen u prijevaru.
               
            
            
               1.3.10.Pregled podnositelja zahtjeva prije prijave PDV-a
            
            
               
                  Sustavna provjera prije registracije provodi se kako bi se, među ostalim, otkrili potencijalni nepostojeći trgovci; npr. ispitivanje na terenu služi za dokazivanje da se na lokaciji ne odvija niti ne priprema nikakva stvarna gospodarska aktivnost, na temelju čega se odbija registracija.
               
               
                  Češka smatra da je mjera izrazito djelotvorna u sprečavanju počinitelja prijevare u ulasku u sustav PDV-a (i počinjenju prijevare unutar Zajednice), no smatra da je teško na temelju objektivnih čimbenika pokazati da postoje čvrsti dokazi koji upućuju na to da će identifikacijski PDV broj biti upotrijebljen s namjerom prijevare, uzimajući u obzir kriterije Suda Europske unije iz predmeta Ablessio
                     11
                  .
               
            
            
               1.3.11.Administrativna suradnja u području PDV-a (Uredba Vijeća (EU) br. 904/2010)
                  12
               
            
            
               Češka je navela da se velika pozornost posvećuje suradnji i razmjeni informacija s drugim državama članicama. Povrh suradnje predviđene Uredbom (EU) br. 904/2010, sklopljeni su sporazumi o suradnji sa Slovačkom i Poljskom te je u pripremi sporazum s Njemačkom.
            
            
               Češka ujedno redovito sudjeluje u takozvanim istodobnim multilateralnim kontrolama s drugim državama članicama. Nadalje, Češka je uključena u sve aktivnosti koje se provode u okviru mreže Eurofisc-a (prijevare s nepostojećim trgovcem unutar Zajednice (MTIC), prijevozna sredstva, carinski postupci, promatračke skupine, e-trgovina i analize transakcijske mreže (TNA)). Podaci Eurofisc-a aktivno se upotrebljavaju za otkrivanje sumnjivih transakcija.
            
            
               Stajalište je Češke da administrativna suradnja u području PDV-a ima neupitnu važnost, ali se njome prijevare ne sprečavaju u potpunosti. Usto, nije korisna za prijevare isključivo na nacionalnoj razini.
            
            
               1.3.12.Zaključak
            
            
               Općeniti je zaključak Češke u pogledu prethodno navedenih mjera da iako znatno doprinose smanjenju prijevara, te mjere nisu u potpunosti uklonile prijevare s nepostojećim trgovcem u trenutačnom sustavu PDV-a.
            
            
               
                  S obzirom na znatne i stvarne aktivnosti za borbu protiv (kružnih) prijevara i činjenicu da te aktivnosti nisu bile potpuno uspješne, može se smatrati da je ispunjen uvjet iz članka 199.c stavka 1. točke (c) Direktive o PDV-u.
               
            
            
               1.4.Očekivani procijenjeni dobitak od poštovanja poreznih obveza i ubiranja poreza veći je od procijenjenog ukupnog dodatnog opterećenja za poduzeća i porezna tijela za najmanje 25 %.
            
            
               
                  Češka tijela smatraju da uvođenje GRCM-a neće zahtijevati dodatno osoblje u poreznoj upravi, nego samo raspodjelu ljudskih resursa. Troškovi prilagodbe organizacije češke porezne uprave (uključujući osposobljavanje i izmjene informatičkih sustava) procjenjuju se na 4 milijuna CZK.
               
            
            
               Kad je riječ o poreznim obveznicima, uvođenje GRCM-a podrazumijevat će jednokratne troškove za izmjenu informatičkih sustava. Procjenjuje se da bi se GRCM trebao primjenjivati na ukupno 97 000 poreznih obveznika. Više od 60 % tih poreznih obveznika ima iskustvo sa sektorskim prijenosom porezne obveze. Njihove informatičke strukture i sustavi izdavanja računa pripremljeni su za GRCM te bi im trebale samo djelomične izmjene postojećih struktura. Kad je riječ o ostalih 37 500 poreznih obveznika, oni će možda morati kupiti nove informatičke strukture ili proširiti postojeće; međutim, na temelju upita najvećih pružatelja poreznih i računovodstvenih softvera, čini se da su takve izmjene dio redovitih ažuriranja i ne naplaćuju se zasebno.
            
            
               Ostali troškovi povezani su s osposobljavanjem zaposlenika; međutim, takvi su troškovi u osnovi nužni sa svakom zakonodavnom promjenom. Budući da prijenos porezne obveze nije potpuno nova mjera, ne očekuje se da će ti troškovi biti znatni.
            
            
               Ostali troškovi za porezne obveznike proizlaze iz potrebe praćenja svake transakcije u pogledu ispunjavanja uvjeta za primjenu GRCM-a, to jest premašivanja praga od 17 500 EUR. Međutim, imajući u vidu da se to uglavnom obavlja putem računovodstvenog softvera, ti troškovi bili bi neznatni. Štoviše, raščlamba transakcija u okviru GRCM-a kad je riječ o njihovu iznosu, znatno je jednostavnija od raščlambe u okviru sektorskog pristupa. 
            
         
         
            
               Usto, u nekim će slučajevima dobavljači robe i usluga možda morati provjeriti je li kupac porezni obveznik, odnosno primjenjuje li se prijenos porezne obveze. Međutim, u tim se slučajevima može upotrijebiti registar poreznih obveznika koji porezna uprava stavlja na raspolaganje (povezivanje s računalnim programom poreznog obveznika).
            
            
               Češka je dodatno pojasnila da su 2016., kad je uvedeno dodatno izvješćivanje o PDV-u, troškovi za porezne obveznike za mala poduzeća iznosili 370 EUR, a za ostala poduzeća od 740 EUR do 3 000 EUR, što je rezultiralo ukupnim iznosom od približno 6 milijardi CZK za poduzeća. Češka tijela procjenjuju da bi ukupni troškovi za porezne obveznike koji proizlaze iz primjene GRCM-a iznosili približno 10 % tog iznosa, odnosno 0,6 milijardi CZK.
            
            
               
                  Kad je riječ o koristima sustava, upućuje se na iskustva sa sektorskim prijenosom porezne obveze koji je doveo do smanjenja od 98 % iznosa prijevare i do smanjenja od 89 % u broju slučajeva prijevare. Na temelju toga očekuje se da će se prijevare smanjiti za 5 milijardi CZK godišnje. Ako se primjenjuje u razdoblju od dvije godine, dobit bi iznosila 10 milijardi CZK. S druge strane, kako je prethodno navedeno, troškovi poreznih tijela iznosili bi samo 0,004 milijardi CZK, a troškovi za porezne obveznike iznosili bi 0,6 milijardi CZK. Zaključno, procijenjeni troškovi iznose 6,04 % procijenjene koristi.
               
               
                  S obzirom na to da procijenjena dobit (10 milijardi CZK) uvelike premašuje ukupne troškove (0,604 milijardi CZK) za više od 25 %, taj se uvjet može smatrati ispunjenim.
               
            
            
               1.5.Za poduzeća i porezna tijela zbog uvođenja općeg mehanizma prijenosa porezne obveze neće nastati troškovi koji su viši od onih koji nastaju kao rezultat primjene drugih mjera kontrole.
            
            
               
                  Na temelju prethodno navedenih izračuna čini se da očekivani troškovi za poduzeća i porezne uprave nisu znatni, iako Češka priznaje da je teško pružiti preciznu usporedbu s drugim mjerama kontrole. 
               
               
                  Češka nema namjeru nakon uvođenja GRCM-a promijeniti sveukupnu organizaciju poreznih kontrola. Stoga se za poreznu upravu ili nadzirana poduzeća neće pojaviti dodatni troškovi (osim prethodno navedenih troškova).
               
               
                  Stoga se taj uvjet može smatrati ispunjenim.
               
            
            
               2.Predviđeni datum početka primjene GRCM-a i razdoblje koje treba biti obuhvaćeno (članak 199.c stavak 3. točka (b) Direktive o PDV-u).
            
            
               
                  Češka je zatražila odobrenje početka primjene GRCM-a od 1. siječnja 2020. do 30. lipnja 2022.
               
            
            
               3.Mjere za obavješćivanje poreznih obveznika (članak 199.c stavak 3. točka (c) Direktive o PDV-u).
            
            
               
                  Porezni obveznici bit će elektronički obaviješteni o uvođenju GRCM-a, kao i o datumu početka njegove primjene. Nadalje, uspostavit će se kontakti i održat će se rasprave s poslovnim udruženjima i poreznim savjetnicima. Promidžbeni materijali distribuirat će se putem javnih medija (npr. brošurama, informacijama na internetskim stranicama porezne uprave).
               
            
            
               4.Detaljan opis popratnih mjera (članak 199.c stavak 3. točka (d), u vezi sa stavkom 2. Direktive o PDV-u).
            
            
               
                  Tom se odredbom zahtijeva uvođenje primjerene i djelotvorne obveze elektroničkog izvješćivanja za sve porezne obveznike, a prije svega za porezne obveznike koji isporučuju ili primaju robu ili usluge na koje se primjenjuje GRCM, kako bi se osiguralo djelotvorno funkcioniranje i praćenje primjene GRCM-a.
               
               
                  Češka smatra da su mehanizmi za poreznu kontrolu koji su već na snazi dostatni kako bi se osiguralo ispravno funkcioniranje GRCM-a i da nisu potrebne dodatne mjere kontrole. Te mjere već uključuju dodatne alate za izvješćivanje o PDV-u iz prethodnog odjeljka 1.3.6. Podaci dobiveni na temelju takvih obveza izvješćivanja koje su već uspostavljene na nacionalnoj razini konkretno će se upotrebljavati kao analitički alat za otkrivanje sumnjivih lanaca opskrbe. Na temelju tog sustava izvješćivanja koji uključuje podnošenje izjave o PDVu (uz prijavu PDV-a) koja se može podnijeti elektroničkim putem, isporuke u okviru GRCM-a morat će se prijaviti na isti način kao što se već provodi za domaće isporuke u okviru prijenosa porezne obveze (ali uz dodatak posebne oznake za GRCM).
               
            
            
               •Dosljednost s postojećim odredbama politike u određenom području
            
            
               
                  Svrha ovog odobrenja ograničenog je područja i razdoblja primjene te ne dovodi u pitanje razvoj konačnog sustava PDV-a za prekograničnu trgovinu među poduzećima unutar Unije.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 199.c Direktive o PDV-u. 
            
         
         
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji, ne primjenjuje se načelo supsidijarnosti.
               
            
            
               •Proporcionalnost
            
            
               
                  Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu.
               
            
            
               S obzirom na njezino područje primjene i vremensko ograničenje, posebna mjera proporcionalna je cilju koji se želi postići, tj. borbi protiv kružnih prijevara dok traju pregovori o konačnom sustavu PDV-a.
            
            
               •Odabir instrumenta
            
            
               Predloženi instrument: Provedbena odluka Vijeća
            
            
               U skladu s člankom 199.c Direktive o PDV-u, GRCM se smije primjenjivati samo nakon odobrenja Vijeća koje djeluje jednoglasno na prijedlog Komisije. Provedbena odluka Vijeća najprikladniji je instrument jer može biti upućena pojedinoj državi članici.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Ovaj prijedlog temelji se na zahtjevu koji je podnijela Češka i odnosi se samo na tu državu članicu.
               
            
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima. 
               
            
            
               •Procjena učinka
            
            
               
                  Umetanje članka 199.c u Direktivu o PDV-u, na kojem se temelji ovo odobrenje, bilo je predmet procjene učinka o kojoj je Odbor za nadzor regulative 28. studenoga 2016.
                     13
                   dao pozitivno mišljenje s preporukama.
               
            
            
               4.UTJECAJ NA PRORAČUN
            
            
               
                  Prijedlog neće negativno utjecati na proračun Europske unije.
               
            
            
               5.OSTALI DIJELOVI
            
            
               Prijedlog je vremenski ograničenog trajanja.
            
            
               2019/0137 (NLE)
            
         
         
            
               Prijedlog
            
            
               PROVEDBENE ODLUKE VIJEĆA
            
            
               kojom se Češkoj odobrava primjena općeg mehanizma prijenosa porezne obveze odstupajući od članka 193. Direktive 2006/112/EZ
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  14
               , a posebno njezin članak 199.c stavak 4.,
            
            
               uzimajući u obzir prijedlog Europske komisije,
            
            
               budući da:
            
            
               (1)Člankom 199.c Direktive 2006/112/EZ, odstupajući od članka 193. te direktive i pod određenim strogim uvjetima, državama članicama dopušta se uvođenje općeg mehanizma prijenosa porezne obveze (dalje u tekstu „GRCM”) za neprekogranične isporuke robe i usluga, pod uvjetom da je osoba odgovorna za plaćanje PDV-a porezni obveznik kojem se isporučuju sva roba i sve usluge iznad praga od 17 500 EUR po transakciji.
            
            
               (2)Češka je dopisima koje je Komisija zaprimila 21. siječnja 2019. i 22. ožujka 2019. zatražila odobrenje za primjenu GRCM-a.
            
            
               (3)Jaz PDV-a u Češkoj 2014. iznosio je 16,14 % ukupne obveze PDV-a na temelju završnog izvješća o jazu PDV-a iz 2016., koji je Komisija objavila 23. kolovoza 2016.
                  15
                Stoga jaz PDV-a u Češkoj premašuje medijansku vrijednost jaza PDV-a Zajednice (10,4 %) za više od pet postotnih bodova. 
            
            
               (4)Razina kružnih prijevara unutar ukupnog jaza PDV-a iznosila je više od 25 % na temelju procjene učinka
                  16
                priložene uz prijedlog Direktive Vijeća (EU) 2018/2057
                  17
                kojom je uveden GRCM.
            
            
               (5)Češka je Komisiji dostavila pojedinosti kojima se pokazuje da, iako je nekoliko mjera kontrole provedenih u Češkoj dalo pozitivne rezultate, mjere nisu bile dostatne za borbu protiv kružnih prijevara. Usto, administrativna suradnja u području PDV-a nije se pokazala dostatnom za borbu protiv kružnih prijevara.
            
            
               (6)Češka je Komisiji dostavila pojedinosti na temelju kojih se očekuje da će dobit uvođenja GRCM-a iznositi 10 milijardi CZK. Češka je ujedno pokazala da se očekuje ukupno dodatno opterećenje za poslovne subjekte i porezna tijela u iznosu od 0,604 milijardi CZK. Procijenjena dobit stoga premašuje očekivano ukupno dodatno opterećenje za više od 25 %. 
            
            
               (7)Budući da Češka ne očekuje da će ukupno dodatno opterećenje koje proizlazi iz uvođenja GRCM-a biti znatno, to neće dovesti do troškova za poduzeća i porezna tijela koji su viši od troškova nastalih kao rezultat primjene drugih mjera kontrole.
            
            
               (8)Češka je zatražila odobrenje primjene GRCM-a od 1. siječnja 2020. do 30. lipnja 2022.
            
            
               (9)Češka je potvrdila Komisiji da će poduzeti mjere za obavješćivanje poreznih obveznika o uvođenju GRCM-a putem e-pošte, javnih predavanja, rasprava s poslovnim udruženjima, internetskih stranica uprave te tiskanih ili elektroničkih promidžbenih materijala.
            
            
               (10)Češka je Komisiji dostavila detaljan opis važećih mehanizama za kontrolu PDV-a i potvrdila je da će uz dodatak posebne oznake GRCM-a važeće mjere biti dostatne za osiguravanje djelotvornog funkcioniranja i praćenja GRCM-a.
            
            
               (11)Na temelju informacija koje je Češka dostavila Komisiji smatra se da Češka ispunjava uvjete iz članka 199.c stavka 1. Direktive 2006/112/EZ i da je zahtjev koji je dostavila Češka u skladu s ostalim zahtjevima iz stavka 3. tog članka. Stoga je primjereno odobriti Češkoj primjenu GRCM-a tijekom razdoblja za koje je ona tu primjenu zatražila.
            
            
               (12)Odstupanje neće imati negativan učinak na vlastita sredstva Unije koja proizlaze iz PDV-a, 
            
         
         
            
               DONIJELO JE OVU ODLUKU: 
            
            
               Članak 1.
            
            
               Češkoj se odobrava primjena općeg mehanizma prijenosa porezne obveze u skladu s člankom 199.c Direktive 2006/112/EZ u razdoblju od 1. siječnja 2020. do 30. lipnja 2022.
            
            
               Članak 2.
            
            
               Ova je Odluka upućena Češkoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        Direktiva Vijeća (EU) 2018/2057 od 20. prosinca 2018. o izmjeni Direktive 2006/112/EZ o zajedničkom sustavu poreza na dodanu vrijednost u pogledu privremene primjene općeg mehanizma prijenosa porezne obveze na isporuke robe i usluga iznad određenog praga (SL L 329, 27.12.2018., str. 3.–7.).
               
               
                  
                     (2)
                  
                        Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).
               
               
                  
                     (3)
                  
                        Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u, Put k jedinstvenom europskom području PDV-a – vrijeme je za donošenje odluka (COM(2016) 148 final od 7.4.2016.).
               
               
                  
                     (4)
                  
                        Komisija je u međuvremenu donijela potrebne prijedloge:Prijedlog direktive Vijeća o izmjeni Direktive 2006/112/EZ u pogledu usklađivanja i pojednostavnjenja određenih pravila sustava poreza na dodanu vrijednost i uvođenja konačnog sustava za oporezivanje trgovine među državama članicama, COM(2017) 569 final od 4.10.2017.).Prijedlog direktive Vijeća o izmjeni Direktive 2006/112/EZ u pogledu uvođenja detaljnih tehničkih mjera za funkcioniranje konačnog sustava PDV-a za oporezivanje trgovine između država članica (COM(2018) 329 final od 25.5.2018.).
               
               
                  
                     (5)
                  
                        Do kružnih prijevara (koje se ponekad nazivaju i „prijevare s nepostojećim trgovcem”) posebno dolazi zbog važećeg izuzeća za isporuke unutar Zajednice koje omogućuje stjecanje robe bez plaćanja PDV-a. Brojni trgovci potom čine porezne prijevare tako što PDV koji su primili od kupaca ne plaćaju poreznim tijelima. Međutim, ti kupci na temelju valjanih računa i dalje imaju pravo na porezni odbitak. Ista se roba može isporučiti nekoliko puta ponovnim uključivanjem isporuka unutar Zajednice na koje se primjenjuje izuzeće. Slične kružne prijevare mogu se pojaviti i pri isporučivanju usluga. 
               
               
                  
                     (6)
                  
                        COM(2016) 811 final od 21.12.2016.
               
               
                  
                     (7)
                  
                        COM(2018) 329 final od 25.5.2018.
               
               
                  
                     (8)
                  
                        Center for Social and Economic Research (CASE), Study and Reports on the VAT Gap in the EU28 Member States: 2016 Final Report (Centar za društveno i gospodarsko istraživanje (CASE): Studija i izvješća o jazu PDV-a u 28 država članica EU-a: Završno izvješće za 2016.) (
                  TAXUD/2015/CC/131
                  ), 2016., str. 19.
               
               
                  
                     (9)
                  
                        SWD(2016) 457 final od 21.12.2016., str. 39.
               
               
                  
                     (10)
                  
                        Presuda od 6. srpnja 2006. u predmetu Kittel, C-439/04, EU:C:2006:446.
               
               
                  
                     (11)
                  
                        Presuda od 14. ožujka 2013. u predmetu Ablessio, C-527/11, EU:C:2013:168. 
               
               
                  
                     (12)
                  
                        Uredba Vijeća (EU) br. 904/2010 od 7. listopada 2010. o administrativnoj suradnji i suzbijanju prijevare u području poreza na dodanu vrijednost (preinaka) (SL L 268, 12.10.2010., str. 1.). 
               
               
                  
                     (13)
                  
                        Vidjeti: 
                  http://ec.europa.eu/smart-regulation/impact/ia_carried_out/cia_2016_hr.htm
               
               
                  
                     (14)
                  
                        SL L 347, 11.12.2006., str. 1.
               
               
                  
                     (15)
                  
                        Center for Social and Economic Research (CASE), Study and Reports on the VAT Gap in the EU28 Member States: 2016 Final Report (Centar za društveno i gospodarsko istraživanje (CASE): Studija i izvješća o jazu PDV-a u 28 država članica EU-a: Završno izvješće za 2016.) (
                  TAXUD/2015/CC/131
                  ), 2016., str. 19.
               
               
                  
                     (16)
                  
                        SWD(2016) 457 final od 21.12.2016., str. 39.
               
               
                  
                     (17)
                  
                        Direktiva Vijeća (EU) 2018/2057 od 20. prosinca 2018. o izmjeni Direktive 2006/112/EZ o zajedničkom sustavu poreza na dodanu vrijednost u pogledu privremene primjene općeg mehanizma prijenosa porezne obveze na isporuke robe i usluga iznad određenog praga (SL L 329, 27.12.2018., str. 3.).